Hallinto-oikeus on hylännyt Meidän Turku -yhdistyksen tekemän valituksen Turun kaupungin ja Turun Toriparkki Oy:n välisestä maanvuokrasopimuksesta.

Turun kaupunginvaltuusto päätti 30.5.2016 hyväksyä kauppatorin maanalaista pysäköintilaitosta koskevan maanvuokrasopimuksen Turun Toriparkin kanssa. Valtuusto päätti vuokrata maanalaiset tilat 50 vuodeksi, vuosivuokraksi sovittiin 70 000 euroa.

Päätöksestä valitti hallinto-oikeuteen Meidän Turku -yhdistys.

Päätöksenteossa ei ollut virheitä

Hallinto-oikeuden perjantaisen päätöksen mukaan asian käsittelyyn ei osallistunut esteellisiä henkilöitä. Menettely ei ollut valtiontukea koskevien säännösten vastaista.

Asian valmistelu ei ollut myöskään virheellistä, puutteellista tai harhaanjohtavaa. Kaupunginvaltuuston päätös ei siten ollut syntynyt virheellisessä järjestyksessä.

Valitusoikeus on yhä

Hallinto-oikeus on sitä mieltä, että kyseistä maanvuokrasopimusta ei voida pitää alihintaisena ja että valtuusto oli voinut harkintansa mukaan hyväksyä sopimuksen siihen sisältyvin ehdoin. Valtuusto ei ollut käyttänyt harkintavaltaansa väärin eikä päätös ollut valituksessa esitetyillä perusteilla muutenkaan lainvastainen.

Turun Toriparkki Oy:n on mahdollista hakea rakennuslupaa pysäköintilaitoksen rakentamiseen. Hanke voi kuitenkin viivästyä, mikäli Meidän Turku valittaa hallinto-oikeuden päätöksestä korkeimpaan hallinto-oikeuteen.

Suunnittelu aloitetaan hetimiten

Turun Toriparkki Oy:n hallituksen puheenjohtaja Heikki Vaiste on tyyväinen hallinto-oikeuden päätökseen.

– Tämä tarkoittaa sitä, että demokratia voitti, Vaiste hehkuttaa.

Vaiste sanoo, että toriparkkiyhtiö ei aio jäädä odottamaan mahdollista jatkovalitusta korkeimpaan hallinto-oikeuteen.

– Ei odoteta, nyt laitetaan pyörät pyörimään. Meillä on valmiudet ruveta toimeen heti.

Heikki Vaiste sanoo, että toriparkkiyhtiö aikoo tehdä tarkentavia suunnitelmia toriparkin rakentamisen suhteen ja sen jälkeen hakea rakennuslupaa.

– Sitten, kun aloitetaan varsinainen rakentaminen, siihen menee varmaan pari vuotta. Toriparkki on toiminnassa kolmen vuoden päästä eli vuonna 2020, arvioi Heikki Vaiste.

Ei arkeologiaa erikseen

Turun apulaiskaupunginjohtaja Jarkko Virtanen sanoo, että hallinto-oikeuden päätös oli niin hyvin perusteltu, että se mahdollistaa lupaprosessin käynnistämisen, vaikka päätöksestä valitettaisiinkin.

– Sikäli se antaa hyvän syyn uskoa, että tämä solmittu vuokrasopimus tulee saamaan lainvoiman. Uskon, että hanke pääsee mahdollisista valituksista huolimatta etenemään, Jarkko Virtanen sanoo.

Virtasen mukaan Turun kauppatorin alle rakennettavan parkkiluolan arkeologiset kaivaukset voidaan tehdä yhdessä muun rakentamisen kanssa.

– Arkeologiset kaivaukset ovat osa rakentamisprojektia eli tämä tulee muodostamaan yhden rakentamiskokonaisuuden, Jarkko Virtanen sanoo.

Lisätty Heikki Vaisteen ja Jarkko Virtasen kommentit kello 16:02.